
Kismedencei szervek diszfunkciójnak hatása az életminőségre szülés után

Kulcsszavak: medencefenék; APFQ; életminőség; PFX
A női egészség és szexualitás még mindig tabu témának számít, ám napjainkban egyre nagyobb figyelmet kap. Felhívják a nők figyelmét, hogy a szülést követően fellépő inkontinencia, diszkomfort érzet nem fiziológiás. Célunk volt a szülés után jelentkező tünetek és panaszok kezelése egyénre szabott funkcionális medencefenék tréninggel.
Prospektív vizsgálatunkba fertilitási korban lévő anyákat választottunk be (n=16, max. életkor 42.), akik meglévő medencefenék problémával rendelkeznek. Kizártuk azokat a személyeket, akik korábban műtéti kezelésen estek át. Felvettük a betegek anamnézisét, PFX eszközzel rögzítettük a medencefenék izmok erejét, kitöltésre került az APFQ kérdőív. A betegek 12-24 héten keresztül vettek részt a programban, 2-3 hetente kerültek visszahívásra és ellenőriztük fejlődésüket. A kezelések egyénileg folytak. Alkalmazott statisztika: leíró statisztika, Kolmogorov-Smirnov teszt, páros t-próba/Wilcoxon tesz, kétmintás t-próba/Mann-Whitney U teszt és Pearson/Spearman korreláció. (SPSS 29v, p≤0,05).
A szülések száma nem befolyásolta jelentősen az izomerőt, szignifikáns kapcsolatot nem találtunk a változók között. Az izomerő esetén szignifikáns javulást értünk el az alaptónus (p<0,001), az ellenállás nélküli kontrakció (p<0,001), a maximális ellenállással szembeni kontrakció (p<0,001) és az oxford skála alapján is (p<0,001). Az APFQ kérdőív pontszámai is szignifikánsan javultak (vizeleti funkciók p<0,001, bél- és székelési funkciók p=0,04, süllyedéses panaszok p<0,001, szexuális funkciók p=0,009, összesített pontszám p<0,001).
Megállapítható, hogy a szülés következtében számos panasz jelentkezik a nők életében, viszont a medencefenék problémák kezelése egyénre szabott konzervatív terápia útján sikeresen kezelhető, nagyban javítva ezzel az anyák életminőségén. 



